САНКЦИИ ЗА НЕПЛАТЕНА ЗДРАВНА ВНОСКА
Разговор в студиото на „Денят започва”, БНТ1, 27.08.2012 г. с д-р Любомир Киров, Председател на НСОПЛБ и Национален консултант по Обща медицина и Станимир Хасърджиев, Председател на Национална пациентска организация и член на Надзорния съвет на НЗОК
Водещ: Миналата седмица правителството се отказа от идеята си да намали потребителската такса от 2 лева и 90 стотинки на 2,70 лв. за посещение при лекар. Аргументът на Кабинета тогава беше да не се създава излишно напрежение, както и по искане на общопрактикуващите лекари. Дискусия по тези теми, както и по други наболяли проблеми на здравната система с гостите в студиото на "Денят започва" д-р Любомир Киров - председател на Сдружението на общопрактикуващите лекари, и Станимир Хасарджиев - председател на Националната пациентска организация.Добро утро и на двамата.
Д-р Л. Киров: Добро утро.
Ст. Хасърджиев: Добро утро.
Водещ: Господин Киров, вашето сдружение ли поиска таксата да бъде увеличена или по-точно да не бъде намалявана и с какви мотиви?
Д-р Л. Киров: Малко неправилно се интерпретира нашето становище. За пореден път го заявяваме. Ние настоявахме и настояваме в нашите становища да се възстанови механизма, да бъде обвързана потребителската такса и нейната стойност с минималната работна заплата. Това е нашето становище. А вече стойността, която в момента е определена, да, тя съответства на този механизъм, ако той съществуваше, така че към момента реално няма промяна. Но можеше да бъде повече, можеше да бъде и по-малко. Това, което ние питаме и продължаваме да очакваме ясен отговор от Министъра на здравеопазването, защото от там излиза предложението, е: кои бяха причините това да се направи (да се отвърже тази такса и да се иска нейното фиксиране), какви са ползите от промяната - за обществото, хората, включително за мен като пациент, и за изпълнителите на медицинска помощ? Трябва да поясня, че тази потребителска такса се заплаща не само при общопрактикуващите лекари, но и при специалистите, и в болниците, където е два пъти по-висока. Друг е въпросът е, че неясно защо съсловната организация си мълча по въпроса, или не говори достатъчно. Какъв е финансовия ефект - в едната и в другата посока? Ние не сме за 20 стотинки, въпросът е принципен, че не може така да се взимат важни решения в управленията на системата по здравеопазването. Утре ще стане дума за трансплантациите например. Утре ще стане дума не за пари, а за това колко и какъв вид услуги да получават хората. Трябва да има ясни критерии и методика. Ето, в случая -  как се определи тази стойност? Като погледнахме в тавана?

Водещ: Какъв отговор получихте на тези въпроси?

Д-р Л. Киров: Никакъв. Още преди два месеца и по други проблеми като Национален консултант по Обща медицина и Председател на НСОПЛБ съм отправил писмо до Министъра на здравеопазването с молба за среща. Отговор до момента няма. 

Водещ: Господин Хасърджиев, какви биха били аргументите да бъде намалена потребителската такса. Чухме от д-р Киров, в момента тя е обвързана с минималната работна заплата. Тя е 1 % от минималната работна заплата. 

Д-р Л. Киров: Не е обвързана, тя е ОТвързана. 

Водещ: Ами тя остава 2.90 лв, което означава, че поне е съобразена с минималната работна заплата.                                                                           .
Ст. Хасарджиев: Въпросът с тарифата наистина е принципен. Бих искал да поставим най-накрая картите на масата и да е ясно, че в България здравеопазването не е безплатно за гражданите, в България здравеопазването е най-скъпо за гражданите като процент, който те пряко вадят от джоба си, за да кофинансират системата, в сравнение с всички останали европейски държави. Като започнете през потребителските такси; като преминете през огромния процент, който българските граждани трябва да доплащат за лекарствено лечение, когато ще се разболеят; като преминем през факта, че не всичко от здравната система се покрива; като стигнем до това, че гражданинът, влизайки в болница трябва да доплаща за избор на екип, за избор на възглавница, избор на лекар, избор на спринцовка и т.н. - в един момент ще видите, че наистина няма друга държава в европейския съюз, в която 50 % и над 50% от парите, когато човек отиде да се лекува, да излизат от собствения му джоб. Така че въпросът е принципен и ние тук (съгласен съм с д-р Киров) трябва да говорим на принципна основа. 

Водещ: Струва ми се, че вие искате кардинална промяна в системата. В каква посока?

Ст. Хасърджиев: Категорично системата има нужда от кардинална промяна. Говорейки за здравно-осигурителнната система, моделите са много, различни са, има достатъчно много експерти в България, крайно време е да заговорим наистина за тази система. За размера на вноската. Защото може би в един момент ще се окаже, че за нас като граждани, живеещи тук, в тази държава, може да се окаже много по-евтино да плащаме малко по-висока вноска, но пък да се забранят всякакви такива плащания и доплащания, такси и всевъзможни други начини да се изнудват хората, когато са в най-тежка нужда, когато имат нужда от помощ.

Д-р Л. Киров: Ако ми позволите да се намеся. Ето, обещава се сега, че например изкуствените стави ще се заплащат. Добре, питаме: откъде? Както господин Дянков рисува едни пици, тя пицата си е все една и съща. Как ще я режем – на кръгчета ли, на триъгълничета ли – няма значение. Откъде ще дойдат тези средства? Защо никой не се опита да реши проблема със здравннонеосигурените? Оттам  се трупа един огромен дефицит. Ето, поне 500 милиона годишно не влизат във здравния фонд. Ето откъде ще дойдат пари например за такива услуги, за които говори господин Хасърджиев.

Ст. Хасърджиев: Точно така.

Водещ: Колко са здравнонеосигурените?             .
Д-р Л. Киров: Близо 2 милиона души у нас са без здравни осигуровки. Искам да добавя и друго, понеже много се спекулира с тази тема, че в България за тия няколко стотинки лакомите джи-пита… Припомням на нашите зрители, че ние бяхме хората, тази организация, която предложи т.нар. тримесечна рецепта, а сега искаме да станат рецепти за 100 дни, ако ни чуе министърката, разбира се. Това означава, че вместо пациентът с хронично заболяване да идва при нас всеки месец и да си плаща (такъв е законът), ние сме направили така, че да идва веднъж на три месеца. Е, питам, ние за тези пари ли сме „лакоми” тогава, след като казваме: „Не, нека да е по-лесно”. Така че ние започваме да говорим на един и същи език и дано да ни чуят, защото нашата работа е да даваме съвет и да оказваме логистична подкрепа. 

Ст. Хасърджиев: Така е. Важно е в крайна сметка да заговорим наистина на принципно ниво за финансиране на здравеопазването въобще. Не може да очакваме, че здравеопазването ни ще бъде на добро ниво тогава, когато имаме една от най-ниските здравноосигурителни вноски в Европа, тогава, когато имаме огромен брой здравнонеосигурени граждани. Знаете ли в една Германия, където живеят десетки милиони души, общият брой на здравнонеосигурените е 70 000 души. В България те са над 1 200 000, според някои данни и както д-р Киров каза, близо 2 милиона души. 

Водещ: Добре, от гледна точка на пациентската организация какъв е начинът да се накарат хората, да бъдат стимулирани да си плащат здравните вноски. Очевидно досега толкова много мерки бяха изговорени, бяха опитани, бяха коментирани… 

Д-р Л. Киров: Позволете ми да спестя неудобния въпрос.

Ст. Хасърджиев: Напротив, аз много харесвам този въпрос. Защото във вашия въпрос се съдържа отговора. Хората как да бъдат СТИМУЛИРАНИ, а не санкционирани. В една система, в която постоянно те карат да доплащаш; в една система, в която не е сигурно, влизайки в болница, дали ще излезеш здрав или дали поне ще се направи всичко възможно за твоето здраве; в една изключително недружелюбна система, на която ние ежедневно сме свидетели (всички проучвания показват, че най-големият воденичен камък на българското здравеопазване е лошото отношение вътре в болницата; пациентите най-много това им тежи – не толкова доплащането, не толкова обстановката в дадено лечебно заведение; влизайки вътре, те не получават в необходимата степен подкрепата и вниманието, от които има нужда когато наистина изпаднат в беда). Така че много са проблемите и ние трябва да говорим как да подобрим качеството на услугите, как да подобрим отношението към системата, как да повишим доверието на гражданите в тази система и едва тогава да очакваме хората да тръгнат наистина да плащат с чиста съвест здравните си осигуровки. Така че процесът е двустранен. Да, санкциите са необходими за тези, които са некоректни, за тези, които имат доход и въпреки това са решили, че ще заобиколят закона, но в същото време трябва да работим за това да повишим доверието в тази система. 
Д-р Л. Киров: Аз твърдя, че в нашето общество има вече доста здравна информация, но има малко здравна дисциплина. И затова казах, че искам да спестя част от неудобството. Да, наистина, не само стимули, трябва да има и някаква санкция. Давам пример: Карахме на фарове, със запалени светлини няколко месеца в годината, а сега – през цялата година. Защо? За да спасим човешки живот. Да се превентират някои злополуки. Ако не го правим, какво става? Санкционират ни. И никой нищо не казва. Ами същото е и в системата на здравеопазване – по отношение на заплащането на здравноосигурителните вноски, по отношение на посещението на профилактичен преглед…

Водещ: Очевидно заплахите с глоби не вършат работа…

Д-р Л. Киров: Знаете ли защо не вършат? Защото те не се изпълняват. За съжаление в България има много закони, които са само на хартия, но няма контрол върху спазването им и няма реализация. Същото е със ЗЗО и тези вноски. Трябва да се дефинира най-сетне кои са социално слабите български граждани и за тях всички ние да се погрижим. Но останалите, както каза и г-н Хасърджиев, трябва да бъдат принудени да си заплащат вноските, защото когато те не заплащат, страдат всички други, които си ги плащат и не получават достатъчно. Това е взаимноспомагателна каса – по-възрастните хора ще ме разберат за какво говоря. Не може да бъдат поставени в неравностойно положение самите хора, един с друг.

Водещ: Като казахте за заплащане, сигнализирахте за един проблем от последните дни, че все повече джи-пита фалират, че дори и в големи градове, и го свързахте с намаляването на броя на здравноосигурените лица. Много ми е интересно …

Д-р Л. Киров: Това не е сега възникнала ситуация. Тя се кумулира във времето. 

Водещ: Така е, но сега това се случва и в градове като Пловдив. 

Д-р Л. Киров: Да, така е. Случва се и в по-големи градове. Защо? Защото практика с под 1000 човека  в пациентската листа е нерентабилна. В такава практика каквото и да правиш, не можеш да имаш приходи, които да ти носят и печалба, т.е. да живееш и да си храниш семейството. И практики, които са били по 1000-1200 души, когато в тази пациентска листа се окажат 600 или 500 или 400 неосигурени лица, тя автоматично се превръща в практика с 600 човека, която е нерентабилна, неатрактивна, неблагоприятна – това е практика, обречена на фалит. Ако досега тези колеги са удържали фронта по някакъв начин, при повишаващите се цени на ток, горива, наеми, каквито безобразни се искат на места в момента, при калпава материално-техническа база (кабинети, които се предлагат) – ето това ги разсипва. 
Водещ: И какво е решението според вас? Какво трябва да се направи, за да бъдат принудени хората? Очевидно досегашните заплахи с глоби не вършат работа. Кой трябва да си свърши работата?

Д-р Л. Киров: Нека не говорим за заплахи. Трябва да говорим за спазване на закона и промяна на самите закони. Не може да не плащаш с години вноските, защото за 10 години при минимално осигуряване са около 250 лв на година, това са 2500 лв примерно за 10 години. Дори една от най-най-най-рутинните за хирурзите операции трудно може да бъде покрита с това. Затова тези, които са имали възможност, а не са си плащали, когато им се наложи, би трябвало да си платят за целия период от момента, от който е възникнало задължението за здравно осигуряване. 

Водещ: Сега този срок е 3 години назад. 

Д-р Л. Киров: Може да са 3, може да са 5, може да са 10 – от момента на възникване на задължението. Говоря за тези, които не са си заплащали не защото не могат, а просто защото си казват: „А, на мен като ми се наложи, ще ида и ще си платя”. Но точно такива, като им се наложи, не отиват да си платят, а отиват и внасят за 3 години назад 400-500 лв и ползват услуга за 10 000-15 000 лв, а след това пак могат да спрат да плащат. Ето това е порочното. Не можеш да вземеш от банката 20 000 лв, да си купиш автомобил, да върнеш 300 лв, а останалите да ти ги опростят. 

Водещ: Д-р Киров, това намаляване на броя на пациентите на някои от личните лекари дали пък не се дължи на конкуренцията – просто един човек е чул за даден лекар, че е по-добър и се е прехвърлил при него. 

Д-р Л. Киров: Не говорим за тези, които са здравноосигурени и се прехвърлят. Те вече са много-много малко – между 50 000 и 100 000 на година правят такъв преизбор. Говорим за хората с прекъснати здравноосигурителни права – тези, които са извън системата, които ние не можем да лекуваме в рамките на здравното осигуряване. Ние за тях не получаваме нищо – нито ние, нито специалистите – никой! 

Водещ: Г-н Хасърджиев, как ще се отрази по-малкия брой джи-пита на пациентите?

Ст. Хасърджиев: Аз не съм чул все още джи-пи да е фалирал, но с това, което д-р Киров говори, той алармира, че има такава опасност. Ами тя цялата система ще стигне до крах, ако продължава да нараства с този темп броя на здравнонеосигурените лица, затова наистина трябва да се вземат спешни мерки. Ние в България не откриваме топлата вода - в много държави по света (пак ще дам за пример Германия) неплащането на здравни осигуровки е данъчно престъпление. Има начини да се затегне системата, особено за тези, които могат да плащат, но не го правят нарочно, има начини също така да се направят и стимули. Например в много държави хората получават един ден от работодателя си, за да могат наистина да осъществят истински профилактичен преглед, наистина да се намали заболеваемостта…
Д-р Л. Киров: Това сме го предлагали още преди 2 години, но никой не ни чу!

Ст. Хасърджиев: Тук, в България, много неща са сбъркани, за съжаление системата е точна противоположност на това, което трябва да бъде – плащаме много по-малко за доболнична помощ, профилактика, отколкото за болнична помощ – там са ни големите разходи. Значи ние предпочитаме да платим операциите, тежките усложнения, лечението с години, с месеци, но не и да профилактираме това .

Водещ: Но с твърдия бюджет на болниците това в някакъв смисъл е обяснимо …

Д-р Л. Киров: И един друг въпрос. По-кардинално, глобално. Най-сетне трябва да се получи отговор. Искаме ли, в сферата на първичната извънболнична медицинска помощ, при общопрактикуващите и в специализираната помощ донякъде, да имаме европейски модел – т.е. хората като отидат на лекар, да бъдат в удобна чакалня, да има отделно помещение за деца, отделно за майки, отделно за регулярния поток от пациенти, а не да бъде модела, който е досега – един кабинет, лекар и сестра или пък без сестра. Това ли искаме да бъде, или искаме да вървим напред, защото ако искаме да вървим напред, трябва да се случат нещата – глобални и кардинални – за които говорим с г-н Хасърджиев. 

Водещ: Г-н Хасърджиев преди малко спомена профилактичните прегледи. Много ми е интересно да чуем вашето мнение за идеята на д-р Дариткова (тя е председател на здравната комисия в Парламента, както знаем) човек, който е пропуснал предвидена консултация, да не може да има претенции към лекаря си – бил той личен или специалист – дори ако заболяването му се влоши и стане толкова сериозно, че то се превърне в онкологично. 

Ст. Хасърджиев: Категорично трябва да се намери начин да се стимулират и мотивират хората, да им се обясни достатъчно добре защо са важни профилактичните прегледи. Но също така е важно профилактичният преглед да бъде истински, а не отбиване на номера или проформа само да се отчете дейност, така че трябва да се търсят механизми. Пак давам пример с други държави. Ако човек не отиде на годишния си профилактичен преглед в някои държави, му се блокират сметките, за да бъде той принуден в рамките на няколко дни да се появи при личния си лекар, след което да може отново да прави разплащания. Това е начин, който са намерили държави да санкционират, но освен това там дават и доста стимули – цял свободен ден, за да можеш наистина да отидеш и да си извършиш всички изследвания, а не просто да се отчете един профилактичен прегллед, така че ние трябва да намерим баланса и аз смятам, че идеята на д-р Дариткова заслужава да бъда обсъдена с всички, да се види дали тази идея е подходяща или пък може да се намери по-добър вариант, но не може да продължава така, както се случва в момента. Едни профилактични прегледи, които са полу-профилактични, понякога само на хартия с подпис, понякога с нещо отметнато или извършено като изследване, „добре ли си?” „добре съм” „довиждане, всичко ти е наред”.
Д-р Л. Киров: При профилактичните прегледи, при нас специално, има и друг проблем – че няма достатъчно средства за изследвания. 

Водещ: Вие искахте да станат по-сериозни санкциите за хората, които не посещават такъв профилактичен преглед, в същото време сигнализирате, че няма достатъчно пари за талоните за тези прегледи. 

Д-р Л. Киров: Процесът е двустранен. Ние настояваме и да се спазва закона от нас и от хората, но и да бъде подсигурено всичко от тези, които управляват, защото…

Водещ: Но изглежда, санкциите ще бъдат приети преди да бъдат приети преди да бъдат отпуснати повече пари за тях …

Д-р Л. Киров: С тях ще се случи същото, каквото и със съществуващите сега санкции, както казахме в началото на нашия разговор. Има закон, има санкция, но тя не се привежда в действие. Аз поне не съм чул да има санкциониран пациент. В момента всички лица над 18 години подлежат на профилактичен преглед. Но ако, чисто хипотетично, което е невъзможно (никъде не могат да минат всички и не минават, включително и в другите страни),  но ако решат да минат, няма осигурени средства. А дори с малкото средства, които има сега, примерно за половината от тези хора, по отношение на изследванията (мамографии, ПСА) не достигат средства. И нашите колеги дори се ограничават да правят прегледи, защото трябва да назначат и тези изследвания, като ги назначат – надхвърлят лимита, и идват глоби…

Водещ: Парадоксална ситуация…

Ст. Хасърджиев: Последната статистика, която изнесе здравната каса, показа, че има ръст тази година на броя хора, които са се обърнали към лекаря си, за да направят пофилактичен преглед, т.е. това говорене, което ние правим и информираме хората всички заедно – и медии, и специалисти, и пациентски организации – очевидно има ефект. Хората започват да си търсят профилактичния преглед. Но едно е ясно. Очевидно системата има много пролуки, много пукнатини. Ние наистина трябва да седнем най-накрая на една маса със всички заинтересовани страни и да кажем къде искаме ние да бъдем след 5, след 10 години, да знаем каква е посоката и в крайна сметка всички да работим в една посока за подобряване на цялата система.

Водещ: Да се надяваме, че с новия политически сезон ще бъдете чути и ще разговаряте…

Д-р Л. Киров: Аз бих казал следното: Ние достатъчно говорим. Лозето не ще молитва, иска мотика, иска работа. Трябва да се работи и по-малко да се приказва. 

Водещ: Надявам се да ви чуят тези, които трябва.   


Вижте целия разговор в студиото на "Денят започва" във видеото. 

